Buddhalainen sateenkaarilippu
**Buddhalaisten** keskuudessa ei ole yhtä yhteistä kantaa koskien homoseksuaalisuutta. Paikallisen buddhalaisen yhteisön kantaan vaikuttaa usein kyseisen yhteiskunnan normit ja lainsäädäntö. Uskonto on jakautunut useisiin koulukuntiin, jotka eivät ole muodostanut yhteistä koulukuntaan.

Aasian buddhalaisuus
--------------------

### Mahajana

Zenbuddhalaisuus ei tee mitään eroa seksuaalisen suuntautumisen perusteella. Zen-etiikan mukaan on tärkeämpää olla manipuloimatta, hyväksikäyttämättä ja vahingoittamasta toista riippumatta tämän seksuaalisesta suuntautumisesta..

Samaa sukupuolta olevan parin buddhalaiset häät Taiwanissa.
Taiwanilainen munkki Hsing Yun on opettanut, että ketään ei saisi syrjiä seksuaalisen suuntautumisen perusteella. Hsing on yksi kiinalaisen buddhalaisuuden tunnetuimmista opettajista ja mm. Fo Guang Shan -järjestön perustaja. Taiwan laillisti samaa sukupuolta olevien avioliitot vuonna 2019, ja on toistaiseksi ainoa Aasian maa, joka on tehnyt niin.

Vuonna 2017 Jogye-sääntökunta, Etelä-Korean suurin buddhalainen järjestö, osallistui virallisesti eteläkorealaiseen Korea Queer Culture Festival -tapahtumaan.

### Vajrayana

Dalai-lama, geluk-koulukunnan johtaja, sanoi 1990-luvulla, että homoseksuaalisuus on epäsopivaa, muttei kuitenkaan väärin. Hän perusteli tätä sillä, että homoseksuaalisia tekoja tekevä mies ei käytä sukuelintään sille kuuluvalla tavalla. Sittemmin hän on sanonut olevansa avoimempi tulkitsemaan buddhalaisia tekstejä. Vuonna 2014 dalai-lama sanoi, että samaa sukupuolta olevien avioliitto on "OK" kunhan vain parin oma uskonto hyväksyy sen. Samassa Larry Kingin tekemässä haastattelussa hän sanoi, että seksuaaliseen suuntautumiseen perustuva syrjintä on väärin..

Vuonna 2020 bhutanilainen lama, Dzongsar Jamyang Khyentse Rinpoche, sanoi, että koska buddhalaiset tekstit eivät suoranaisesti tuomitse homoseksuaalisuutta, vaan ennemminkin "seksuaalisen kaltoinkohtelun", seksuaalisen suuntautumisen ei tulisi olla ongelma. Hän nosti myös esille, että Bhutanin tulisi sallia homoseksuaalisuus ja kumota sen kieltävät lait, jotka ovat intialaista perua, joka puolestaan on brittiläistä perua.. Bhutan parlamentti laillisti homoseksuaalisuuden joulukuussa 2020.

### Theravada

Munkkien ja nunnien noudattamien luostarisääntöjen (vinya) mukaan näiden tulee elää selibaatissa ja pidättäytyä kaikista seksuaalisista suhteista. Theravadan maallikkojen seuraamat viisi periaatetta kieltävät "seksuaalisen laiminlyönnin". Varhaiset buddhalaiset tekstit määrittelevät tällaisiksi teoiksi mm. aviorikoksen. Theravadalle keskeinen Pāli-kaanon ei kuitenkaan mainitse mitään homoseksuaalisuudesta.

Kahden miehen välinen suostumuksellinen seksi on ollut Thaimaassa laillista vuodesta 1956. Myös homoseksuaalit miehet voivat alkaa munkeiksi samoilla ehdoilla kuin heterotkin. Theravada-munkki, Ajahn Brahm, on sanonut, että buddhalaisuus ei ole koskaan jakanut ihmisiä eri ryhmiin seksuaalisen suuntautumisen perusteella. Konservatiivisimmissa piireissä homoseksuaalisuus nähdään rangaistuksena; henkilön aikaisemman elämän huono karma on vaikuttanut siihen, että tämä syntyy homoseksuaaliksi.

Länsimainen buddhalaisuus
-------------------------

Sellaisissa länsimaisissa yhteiskunnissa, joissa homoseksuaalisuuteen suhtaudutaan hyväksyvästi, paikalliset buddhalaisetkin ovat melko suvaitsevaisia. Esimerkiksi yhdysvaltalainen zen-mestari Soeng Hyang on parisuhteessa toisen naisen kanssa.

Australian kansallinen buddhalainen kattojärjestö otti kantaa samaa sukupuolta olevien avioliiton laillistamisen puolesta vuonna 2012.

Euroopan Buddhalaisella Unionilla on oma verkostonsa (*Rainbow Sangha*) seksuaali- ja sukupuolivähemmistöihin kuuluville. Sen tavoitteena on koota yhteen vähemmistöistä ja buddhalaisuudesta kiinnostuneet henkilöt sekä kamppailla eheytyshoitoja vastaan.

Lähteet
-------

1. 1 2  What does Buddhism say about homosexuality? - Human sexuality and relationships - GCSE Religious Studies Revision *BBC Bitesize*. Viitattu 1.7.2021. (englanniksi)
2. 1 2 3 4  Stances of Faiths on LGBTQ Issues: Buddhism *HRC*. Viitattu 1.7.2021. (englanniksi)
3. ↑  Hollingsworth, Julia: Taiwan legalizes same-sex marriage in historic first for Asia *CNN*. Viitattu 1.7.2021.
4. ↑  Lewis, Craig: Buddhists Lend Support as Thousands Celebrate LGBT Rights in Seoul  20.7.2017. Buddhist Door. Viitattu 1.7.2021. (englanniksi)
5. ↑  Nichols, Jack: Dalai Lama Says 'Oral and Anal Sex' Not Acceptable *Badpuppy Gay Today*.  13.5.1997.  Arkistoitu 1999. Viitattu 1.7.2021. (englanniksi)
6. ↑  Dalai lama: Samkönade äktenskap ok *svenska.yle.fi*. Viitattu 1.7.2021. (ruotsiksi)
7. ↑  The Dalai Lama Weighs In On Same Sex Marriage | Dalai Lama Interview | Larry King Now - Ora TV  27.2.2014. Larry King. Viitattu 1.7.2021. (englanniksi)
8. ↑  The Buddhist View on LGBTQ and Smoking *The Bhutanese*. Viitattu 1.7.2021. (englanniksi)
9. ↑  Gopal Sharma: Bhutan parliament decriminalizes homosexuality, to delight of activists *Reuters*.  10.12.2020. Viitattu 1.7.2021. (englanniksi)
10. ↑  BuddhaNet Magazine Article: Homosexuality and Theravada Buddhism *www.buddhanet.net*. Viitattu 1.7.2021.
11. ↑  Pandita: Sexual Misconduct in Early Buddhist Ethics: A New Approach (PDF) *Journal of Buddhist ethics*.  2019. Viitattu 1.7.2021. (englanniksi)
12. ↑  Buddhismens syn på homosexualitet (PDF)  30.4.2012. buddhisminfo.se. Viitattu 1.7.2021. (englanniksi)
13. ↑  Rina Chandran: 'LGBT people are also humans': Thai Buddhist monk backs equality *Reuters*.  21.8.2020. Viitattu 1.7.2021. (englanniksi)
14. ↑  Mormons Do It. Why Not Buddhists?: Why LGBTQ-Supporting Buddhists Won’t Speak Up in the Marriage Equality Struggle *Buddhist Peace Fellowship*.  17.6.2015.  Arkistoitu 9.7.2021. Viitattu 1.7.2021. (englanniksi)
15. ↑  "Special Rapporteur’s Compilation of Articles on Freedom of religion or belief and Sexuality" (PDF)  2017. europeanbuddhism.org.  Arkistoitu 13.7.2021. Viitattu 1.7.2021. (englanniksi)
16. ↑  Rainbow Sangha *European Buddhist Union*.  3.7.2015.  Arkistoitu 20.11.2021. Viitattu 1.7.2021. (englanniksi)